Ormene lever af rester fra fødevareproduktion

Larverne lever af rester, der ellers ville ende i biogasanlæg. Det kan være rapskager, produkter fra kartoffelindustrien og fra mælkeindustrien.

- Og det gør de på meget lidt plads, med meget lidt spild og et meget lille vandforbrug, siger Jane Lind Sam.

Det betyder også, at CO2-udslippet ved produktionen er meget lille.

Netop bæredygtigheden er interessant, mener Lars-Henrik Lau Heckmann, der er faglig leder af insektområdet på Teknologisk Institut.

- Vi skal producere flere fødevarer og samtidig gøre det klimavenligt. Så vi har behov for at kigge på nogle alternativer, og her er insekter blandt andet en rigtig god løsning, siger Lars-Henrik Lau Heckmann.

Han har i mange år forsket i, hvordan insekter kan blive til dyrefoder og i sidste ende en del af den mad, vi spiser.

- Det er fantastisk at se, at der nu er nogen i det private erhvervsliv, der etablerer de første fabrikker, siger han.

Lars-Henrik Lau Heckmann vurderer, at produktion af insekter til fødevarer og foder med tiden kan skabe mellem 5 og 10.000 danske arbejdspladser.